‘CEN’ซื้อฐานเศรษฐกิจ35%
CEN ทุ่ม 42 ล้านบาท รุกถือหุ้นหนังสือพิมพ์ฐานเศรษฐกิจ 35% ชี้เป็นกิจการที่ดี หวังผลตอบแทนสูง
8 พ.ค. 2556

CEN ทุ่ม 42 ล้านบาท รุกถือหุ้นหนังสือพิมพ์ฐานเศรษฐกิจ 35% ชี้เป็นกิจการที่ดี หวังผลตอบแทนสูง 
นายวุฒิชัย ลีนะบรรจง ประธานเจ้าหน้าที่บริหาร บริษัท แคปปิทอล เอ็นจิเนียริ่ง เน็ตเวิร์ค (CEN) เปิดเผยว่า บริษัทได้เข้าลงทุนบริษัท ฐานเศรษฐกิจ โดยซื้อหุ้นจำนวน 4.2 ล้านหุ้น ในราคาหุ้นละ 10 บาท เป็นจำนวนเงิน 42 ล้านบาท หรือเข้าถือในสัดส่วน 35% ของทุนจดทะเบียนหลังการเพิ่มทุน 120 ล้านบาท จากทุนจดทะเบียนเดิม 3 ล้านบาท โดยจะเข้าทำรายการภายในวันที่ 15 พ.ค. 2556 
นอกจากนี้ นายวุฒิชัยได้เข้าถือหุ้นจำนวน 6 แสนหุ้น คิดเป็น 5% ส่วนการเข้าลงทุนครั้งนี้เนื่องจากเป็นกิจการที่มีศักยภาพและจะมีอัตราผลตอบแทนที่น่าลงทุน 
ขณะเดียวกัน CEN จะให้เงินช่วยเหลือจำนวน 67.20 ล้านบาท ดอกเบี้ย 7% ต่อปี เป็นเวลา 3 ปี ให้กับกลุ่มบุคคลที่เป็นผู้บริหารหลักและเป็นผู้ถือหุ้นเดิมของบริษัท ฐานเศรษฐกิจ 5 ราย ได้แก่ นายเจษฎา วีระพงศ์ นายมนตรี ภูวสุวรรณ์ นายสมชัย ศรีวุฒิชาญ นางนงเยาว์ อ่อนศรี และนางสุภิญญา ดิษฐด้วง โดยหลักทรัพย์ค้ำประกันในการกู้เงินครั้งนี้เป็นหุ้นของบริษัท ฐานเศรษฐกิจ ที่ลงทุนเพิ่มทุนจำนวน 6.72 ล้านหุ้น คิดเป็นมูลค่า 67.20 ล้าบาท เรียกชำระแล้ว 57.12 ล้านบาท คิดเป็น 56% ของทุนจดทะเบียน 120 ล้านบาท 
คณะกรรมการบริษัทมีความเห็นว่า เพื่อให้ผู้บริหารหลักของบริษัทที่ลงทุน มีฐานะเป็นผู้ถือหุ้นของบริษัทจะได้เกิดแรงจูงใจที่จะใช้ความรู้ ความสามารถ และประสบการณ์ที่สั่งมานานในธุรกิจ เพื่อทุ่มเทให้กับกิจการที่ลงทุน โดยตนเองในฐานะที่เป็นผู้ถือหุ้นด้วยก็จะได้รับผลตอบแทนเป็นมูลค่ากิจการที่เพิ่มมากขึ้นไป
บริษัท ฐานเศรษฐกิจ ประกอบธุรกิจสื่อสิ่งพิมพ์ โฆษณา และงานกิจกรรม ปัจจุบันศาลอนุมัติแผนฟื้นฟูเมื่อวันที่ 28 ส.ค. 2555 และอยู่ระหว่างการขอเพิ่มทุนและจ่ายชำระหนี้ตามแผนฟื้นฟู ซึ่งคาดว่าจะแล้วเสร็จภายในเดือน มิ.ย. 2556 เพื่อออกจากแผนฟื้นฟูกิจการ